বাবার কাজের সুবাদে দুবাইয়ে থাকলেও মন পড়ে থাকত কলকাতায় দিদিমার খোলা ছাদের টবে মাথা দোলানো নয়ন তারায়। মাত্র আট বছর বয়স থেকেই তাই শুরু করে দিয়েছিল গাছ লাগানোর কাজ। ওকে দেখে উদ্বুদ্ধ হয়েছে ওর এলাকার বন্ধুরা। তারাও কেকাশানের হাতে হাত দিয়ে গাছ লাগিয়েছে, বর্জ্য পুনর্ব্যবহারের কাজ করেছে, সমুদ্রতট ও ম্যানগ্রোভ পরিষ্কার করেছে, সচেতনতা শিবিরের আয়োজন করেছে। এভাবেই গড়ে উঠেছে ওর দল। এদিকে ২০১১ সালে প্রয়াত হলেন ওয়াঙ্গারি। ১১ বছরের কেকাশান সেবছরই আমন্ত্রণ পেল ইন্দোনেশিয়ায় TUNZA Children and Youth Conference এ। পরের বছর সর্বকনিষ্ঠ বক্তা হিসেবে আমন্ত্রণ আসে United Nations Conference on Sustainable Development (Rio+20) এ। সুন্দর পৃথিবী গড়তে শিশুদের অবদান নিয়ে কেকাশানের আবেগ মাখা বক্তৃতা মন ছুঁয়ে যায় গোটা বিশ্বের। জন্মস্থান দুবাই ফিরেই প্রথম কাজ ছিল নিজের সংস্থা Green Hope গড়ে তোলা। কবিতা, গান, নাচের মাধ্যমে পরিবেশ সচেতনতার পাঠ দেয় Green Hope। বিশ্বের প্রায় ৩০০০ হাজার স্কুল এবং বিশ্ববিদ্যালয়ের পড়ুয়াদের কাছে পৌঁছে গিয়েছে কেকাশান অ্যান্ড কোম্পানির পরিবেশের পাঠ। যে সংস্থা একা একটি ১২ বছরের মেয়ের হাত ধরে শুরু হয়েছিল। শুধুমাত্র আরব আমির-শাহিতেই এখন সদস্য সংখ্যা সাড়ে তিনশো। সংস্থার পরিচালনভার সম্পূর্ণভাবে বাচ্চাদের হাতে। নানা কর্মসূচির খরচ নিজেদের পকেট-মানি থেকেই ম্যানেজ করে ওরা।